ΓΡΑΠΤΗ ΕΡΩΤΗΣΗ E-4008/98

υποβολή: Joaquim Miranda (GUE/NGL) προς την Επιτροπή

(5 Ιανουαρίου 1999)

Θέμα: Καθορισμός ποσοστώσεων για τον τομέα της τομάτας

Σύμφωνα με τον κανονισμό για την ΚΟΑ της τομάτας (καθεστώς κινητών ποσοστώσεων, από την περίοδο εσοδείας 1999/2000), η ποσόστωση που θα παραχωρηθεί σε κάθε χώρα θα πρέπει να λαμβάνει υπόψη τις μεταποιηθείσες ποσότητες για τις περιόδους 1997-1998 και 1998-1999.

Για λόγους καιρικών συνθηκών και μόνο, η Πορτογαλία δεν τήρησε, για την περίοδο εσοδείας 1997, το ποσοστό που της αναλογεί για τον τοματοπελτέ - 885.000 τόνοι - παραμένοντας στους 760.000 τόνους, μολονότι είχε συμφωνηθεί ποσότητα 1.016.000 τόνων.

Αφετέρου, η UCLAF διενεργεί έρευνες για τις παραγωγούς χώρες, λόγω της ανακριβούς δήλωσης, πάντα για την περίοδο εσοδείας 1997, των αντίστοιχων μεταποιηθεισών ποσοτήτων, γεγονός το οποίο αλλοιώνει, βεβαίως, τα δεδομένα του προβλήματος.

Η κακή, λόγω καιρικών συνθηκών, εσοδεία 1997 και η προαναφερθείσα απάτη, σε συνδυασμό με τη στενή και τυφλή εφαρμογή της ισχύουσας νομοθεσίας, θα οδηγήσουν σε σημαντική μείωση της πορτογαλικής ποσόστωσης κατά την περίοδο εσοδείας 1999/2000 (88.000 τόνοι, δηλαδή ποσοστό περίπου 10 %) και σε παρόμοια μείωση για την επόμενη περίοδο εσοδείας, πράγμα που θα θέσει σε κίνδυνο έναν ιδιαίτερα σημαντικό τομέα της χώρας.

Βάσει των ανωτέρω, ερωτάται η Επιτροπή:

- Κατά την εκχώρηση των ποσοστώσεων, σε ποιο βαθμό θα ληφθούν υπόψη οι απρόβλεπτες, για κλιματολογικούς λόγους, καταστάσεις, που έχουν προφανείς αρνητικές συνέπειες στην παραγωγή τομάτας;

- Σε ποιο στάδιο βρίσκονται οι έρευνες που διενεργεί η UCLAF για τις απάτες στον συγκεκριμένο τομέα σε μια από τις κύριες χώρες παραγωγής;

- Σκοπεύει η Επιτροπή να προχωρήσει το 1999 σε ανακατανομή των ποσοστώσεων για την εσοδεία τομάτας, με βάση τα στοιχεία που θα υποβάλει κάθε κράτος μέλος, μολονότι γνωρίζει ότι υπάρχουν υπόνοιες για την υποβολή αναληθών στοιχείων εκ μέρους ενός από τα κράτη αυτά;

- Με ποιο τρόπο θα αποζημιωθούν οι παραγωγοί των κρατών μελών η ποσόστωση των οποίων θα μειωθεί λόγω της αδικαιολόγητης αύξησης ενός άλλου;

Απάντηση του κ. Fischler εξ ονόματος της Επιτροπής

(24 Φεβρουαρίου 1999)

Η περίοδος εμπορίας 1997/1998 μεταποίησης της τομάτας χαρακτηρίσθηκε από κακές κλιματικές συνθήκες σε όλα τα κράτη μέλη παραγωγής. Πράγματι, οι ποσότητες που αποτέλεσαν αντικείμενο των εκ των προτέρων συμβάσεων (στόχος της παραγωγής) πριν από την έναρξη της περιόδου εμπορίας σε ευρωπαϊκό επίπεδο ήταν 8.098.595 τόνοι νωπών τοματών. Η παραχθείσα ποσότητα με την ελάχιστη τιμή, που αποτελεί βάση του υπολογισμού για την ανακατανομή των ποσοστώσεων, ήταν 6.752.442 τόνοι, δηλαδή, χαμηλότερη κατά 16,6 % από το στόχο της παραγωγής.

Ο κανονισμός (ΕΚ) 2201/96 του Συμβουλίου της 28ης Οκτωβρίου 1996, για την κοινή οργάνωση αγοράς στον τομέα των μεταποιημένων προϊόντων με βάση τα οπωροκηπευτικά(1) προβλέπει για τις τομάτες, στο άρθρο 6 παράγραφος 3: "Για την περίοδο εμπορίας 1999/2000, η ανακατανομή πραγματοποιείται βάσει του μέσου όρου των ποσοτήτων που παρήχθησαν και για τις οποίες τηρήθηκε η ελάχιστη τιμή κατά τις περιόδους εμπορίας 1997/1998 και 1998/1999. Μετά την περίοδο εμπορίας 1999/2000, καμία κατανομή βάσει της παρούσας παραγράφου δεν μπορεί να οδηγήσει σε διακύμανση, ανά κράτος μέλος και ομάδα προϊόντων, μεγαλύτερη του 10 % σε σχέση με τις ποσότητες που κατανεμήθηκαν κατά την προηγούμενη περίοδο". Ο κανονισμός δεν λαμβάνει υπόψη τις κλιματικές συνθήκες και, εν πάση περιπτώσει, η διακύμανση της ποσόστωσης ανά ομάδα προϊόντων και ανά κράτος μέλος δεν δύναται να είναι μεγαλύτερη από 10 % σε σχέση με την προηγούμενη περίοδο εμπορίας.

Όπως αναφέρει το Αξιότιμο Μέλος του Κοινοβουλίου, άρχισε ανακριτική διαδικασία για τις απάτες για τις οποίες υπάρχουν υπόνοιες στο σχετικό κράτος μέλος. Η μονάδα συντονισμού καταπολέμησης της απάτης (UCLAF) παρακολουθεί την εξέλιξη αυτού του φακέλου. Ωστόσο, δεδομένου ότι η έρευνα είναι εν εξελίξει, και λαμβανομένου υπόψη του απόρρητου χαρακτήρα της ανακριτικής διαδικασίας, κανένα πόρισμα σχετικά με την ύπαρξη ή μη απάτης δεν δύναται να επηρεάσει την ανακατανομή των ποσοστώσεων μεταξύ των κρατών μελών και, σάυτό το στάδιο, η Επιτροπή δεν δύναται να καταλήξει σε κανένα συμπέρασμα.

Η Επιτροπή θα υπολογίζει τις ποσοστώσεις βάσει των επίσημων στοιχείων των κρατών μελών, τα οποία υποχρεούται να σεβαστεί όσο τα στοιχεία αυτά δεν καθίστανται άκυρα από ακριβείς και αναμφισβήτητες διαπιστώσεις (κυρίως δικαστικές).

Η Επιτροπή δεν δύναται να λάβει θέση βάσει μιας υπόθεσης που δεν έχει επαληθευτεί από επίσημες διαπιστώσεις.

(1) ΕΕ L 297 της 21.11.1996.